Allan Niebuhr (KF), 2007-04-25:
Da Det Konservative Folkepartis retsordfører, hr. Tom Behnke, desværre er blevet syg, har jeg lovet at sige følgende: Det Konservative Folkeparti ser med den allerstørste alvor på alle former for seksuelt misbrug af børn og unge.
Det er så afskyeligt, og det er ufatteligt, at der overhovedet findes mennesker, der kan finde på at være så nedrige og onde mod børn.
Vi er derfor helt enige i den overordnede intention i beslutningsforslaget, nemlig at sådanne forbrydelser skal straffes hårdt og konsekvent, og at vi skal gøre alt, hvad der overhovedet er muligt, for at beskytte børn og unge mod seksuelt misbrug.
Netop derfor har vi fra Konservatives side presset på og faktisk fået gennemført flere opstramninger af lovgivningen.
Regeringen har således udarbejdet en handlingsplan om bekæmpelse af seksuelt misbrug af børn, der sætter fokus på forebyggelse og retsforfølgning af de kriminelle.
Straffene for seksuelt misbrug af børn skal være hårde og konsekvente.
Derfor var det også et krav fra konservativ side til regeringen, at der blev strammet op, og det skete som bekendt i 2002, hvor straffene for såvel voldtægt som seksuelt misbrug af børn blev skærpet.
Men vi stoppede ikke ved det.
Lige siden har vi fulgt området meget nøje for at se, om domstolene nu også lever op til vores ønsker om skærpede straffe.
Men er det nok?
Det spørgsmål stiller vi os selv i disse dage og kan derfor med tilfredshed konstatere, at justitsministeren har bedt Straffelovrådet om at overveje, om der gennem lovgivning kan være anledning til at ændre eller justere strafniveauet i sager om seksuelt misbrug af børn.
Vi er fra Konservatives side af den opfattelse, at lovgivningen godt kunne strammes en tand mere, så forbryderne får endnu hårdere straffe for seksuelt misbrug af børn.
Dansk Folkeparti har oplistet en række pinde i sit forslag, en række forslag til opstramninger.
Vi har fuld forståelse for intentionen med de konkrete forslag, som Dansk Folkeparti kommer med, men som ministeren har redegjort for, er der nogle problemer med de konkrete forslag.
Det er f.eks. ikke muligt at tvangsbehandle pædofile, for behandlingen er intet værd uden en psykoterapeutisk behandling, og det kan kun lade sig gøre, hvis personen er modtagelig for behandlingen.
Tvang kan altså ikke lade sig gøre.
Til gengæld skal vi sørge for, at de pædofile motiveres til behandling, og her skal vi være vedholdende.
I forhold til rabatordninger ved flere forbrydelser kan vi sagtens følge forslagsstillerne i den frustration, der er ved, at tre gange misbrug ikke giver tre gange straf.
Vi kunne da også godt tænke os, at domstolene i højere grad dømte serieforbryderne hårdere, end man gør i dag.
En absolut kumulation kan vi dog ikke tilslutte os, jævnfør ministerens forklaring om retstradition.
I forhold til de pædofiles bosætning og fremtidige jobmuligheder er vi ret enige med forslagsstillerne – dog ikke så meget i den første del af forslaget om bosætning, for vi tror på, at det kan blive ganske svært for et lille land som Danmark at indføre en sådan regel, uden at det kommer til at betyde, at den dømte efter udstået straf må forlade landet.
Vi skal trods alt huske på, at straffen er udstået på det tidspunkt.
Dertil kommer, at der allerede i dag i straffeloven er mulighed for at give tilhold mod at komme bestemte steder og forbud mod at indfinde sig bestemte steder.
Med hensyn til den anden del af forslaget om ikke at blive ansat i stillinger, hvor der arbejdes med børn, har regeringen jo allerede med støtte fra Dansk Folkeparti gennemført konsekvente regler om børneattester.
De indebærer, at offentlige arbejdsgivere, der skal ansætte medarbejdere, eller fritidsorganisationer, der skal engagere frivillige ledere, som kan beskæftige sig med børn under 15 år, får oplysning om de pågældendes eventuelle domme for seksuelle forbrydelser mod børn.
Disse regler giver et betydeligt værn mod, at personer, der tidligere er dømt for seksuelle overgreb mod børn, kan udnytte arbejde med børn og unge til at begå nye forbrydelser.
I forhold til såkaldt grooming på internettet er vi enige med ministeren i, at den danske straffelovsbestemmelse om forsøg er bedre og langt mere vidtgående end de begrænsede muligheder, som f.eks. England har.
Der er derfor ikke nogen grund til, at vi begrænser os selv og mulighederne for at komme efter forbryderne.
Så når det gælder intentionerne bag beslutningsforslaget, er vi fra Konservatives side enige, nemlig at vi skal gøre alt, hvad vi overhovedet kan, for at sikre, at vores børn og unge ikke bliver udsat for seksuelle overgreb.